CELEX: 32019D0212(01)
Language: el
Date: 2019-02-07 00:00:00
Title: Εκτελεστική απόφαση της Επιτροπής, της 7ης Φεβρουαρίου 2019, για τη δημοσίευση στην Επίσημη Εφημερίδα της Ευρωπαϊκής Ένωσης του ενιαίου εγγράφου που αναφέρεται στο άρθρο 94 παράγραφος 1 στοιχείο δ) του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, καθώς και των στοιχείων της δημοσίευσης των προδιαγραφών ονομασίας του αμπελοοινικού τομέα [Nizza (ΠΟΠ)]

12.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 55/6
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 7ης Φεβρουαρίου 2019
         για τη δημοσίευση στην Επίσημη Εφημερίδα της Ευρωπαϊκής Ένωσης του ενιαίου εγγράφου που αναφέρεται στο άρθρο 94 παράγραφος 1 στοιχείο δ) του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, καθώς και των στοιχείων της δημοσίευσης των προδιαγραφών ονομασίας του αμπελοοινικού τομέα
         [Nizza (ΠΟΠ)]
         (2019/C 55/06)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 97 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η Ιταλία υπέβαλε αίτηση για την προστασία της ονομασίας «Nizza» σύμφωνα με το μέρος II τίτλος II κεφάλαιο I τμήμα 2 του κανονισμού (ΕΕ) αριθ. 1308/2013.
                  
               
                     (2)
                  
                  
                     Σύμφωνα με το άρθρο 97 παράγραφος 2 του κανονισμού (ΕΕ) αριθ. 1308/2013, η Επιτροπή εξέτασε την εν λόγω αίτηση και διαπίστωσε ότι πληρούνται οι όροι που προβλέπονται στα άρθρα 93 έως 96, στο άρθρο 97 παράγραφος 1, καθώς και στα άρθρα 100, 101 και 102 του εν λόγω κανονισμού.
                  
               
                     (3)
                  
                  
                     Για να καταστεί δυνατή η υποβολή ενστάσεων σύμφωνα με το άρθρο 98 του κανονισμού (ΕΕ) αριθ. 1308/2013, θα πρέπει, συνεπώς, να δημοσιευθούν στην Επίσημη Εφημερίδα της Ευρωπαϊκής Ένωσης το ενιαίο έγγραφο που αναφέρεται στο άρθρο 94 παράγραφος 1 στοιχείο δ) του εν λόγω κανονισμού και τα στοιχεία της δημοσίευσης των προδιαγραφών του προϊόντος που πραγματοποιήθηκε κατά την προκαταρκτική εθνική διαδικασία για την εξέταση της αίτησης προστασίας της ονομασίας «Nizza»,
                  
               ΑΠΟΦΑΣΙΖΕΙ:
         
            Άρθρο μόνο
            Το ενιαίο έγγραφο που συντάχθηκε σύμφωνα με το άρθρο 94 παράγραφος 1 στοιχείο δ) του κανονισμού (ΕΕ) αριθ. 1308/2013 και τα στοιχεία της δημοσίευσης των προδιαγραφών του προϊόντος για την ονομασία «Nizza» (ΠΟΠ) παρατίθενται στο παράρτημα της παρούσας απόφασης.
            Σύμφωνα με το άρθρο 98 του κανονισμού (ΕΕ) αριθ. 1308/2013, το δικαίωμα υποβολής ένστασης κατά της ονομασίας που αναφέρεται στο πρώτο εδάφιο του παρόντος άρθρου ισχύει επί χρονικό διάστημα δύο μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 7 Φεβρουαρίου 2019.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 347 της 20.12.2013, σ. 671.
      
      
         
            ΠΑΡΑΡΤΗΜΑ
            ΕΝΙΑΙΟ ΕΓΓΡΑΦΟ
            
               «Nizza»
            
            
               PDO-IT-01896
            
            
               Ημερομηνία υποβολής της αίτησης: 2.12.2014
            
            1.   Ονομασία προς καταχώριση
            
            Nizza
            2.   Τύπος γεωγραφικής ένδειξης
            
            ΠΟΠ – Προστατευόμενη Ονομασία Προέλευσης
            3.   Κατηγορίες αμπελοοινικών προϊόντων
            
            
                     
                        1.
                     
                     
                        Οίνος
                     
                  4.   Περιγραφή του οίνου (των οίνων)
            
            Nizza και Nizza riserva (Οίνος κατηγορίας 1)
            Χρώμα: έντονο ρουμπινί, που με την παλαίωση τείνει προς το βαθυκόκκινο·
            Άρωμα: έντονο, διακριτό, αιθέριο·
            Γεύση: ξηρή, με γεμάτο σώμα, αρμονική και στρογγυλή.
            Ελάχιστος ολικός αλκοολικός τίτλος κατ' όγκο: 13 % κατ' όγκο·
            Ελάχιστο εκχύλισμα χωρίς σάκχαρα: 26 g/l·
            Οποιεσδήποτε αναλυτικές παράμετροι δεν απεικονίζονται στον πίνακα που ακολουθεί συμμορφώνονται με τα όρια που θεσπίζονται στην εθνική νομοθεσία.
            Γενικά αναλυτικά χαρακτηριστικά
            
                        Μέγιστος ολικός αλκοολικός τίτλος (σε % vol):
                     
                     
                         
                     
                  
                        Ελάχιστος αποκτημένος αλκοολικός τίτλος (σε % vol):
                     
                     
                         
                     
                  
                        Ελάχιστη ολική οξύτητα:
                     
                     
                        5,0  γραμμάρια ανά λίτρο, εκφραζόμενη σε τρυγικό οξύ
                     
                  
                        Μέγιστη πτητική οξύτητα (σε χιλιοστοϊσοδύναμα ανά λίτρο):
                     
                     
                         
                     
                  
                        Μέγιστος ολικός θειώδης ανυδρίτης (σε χιλιοστόγραμμα ανά λίτρο):
                     
                     
                         
                     
                  Nizza με την ένδειξη «vigna» και Nizza riserva με την ένδειξη «vigna» (Οίνος κατηγορίας 1)
            Χρώμα: έντονο ρουμπινί, που με την παλαίωση τείνει προς το βαθυκόκκινο·
            Άρωμα: έντονο, διακριτό, αιθέριο·
            Γεύση: ξηρή, με γεμάτο σώμα, αρμονική και στρογγυλή.
            Ελάχιστος ολικός αλκοολικός τίτλος κατ' όγκο: 13,5 % κατ' όγκο·
            Ελάχιστο εκχύλισμα χωρίς σάκχαρα: 28 g/l·
            Οποιεσδήποτε αναλυτικές παράμετροι δεν απεικονίζονται στον πίνακα που ακολουθεί συμμορφώνονται με τα όρια που θεσπίζονται στην εθνική νομοθεσία.
            Γενικά αναλυτικά χαρακτηριστικά
            
                        Μέγιστος ολικός αλκοολικός τίτλος (σε % vol):
                     
                     
                         
                     
                  
                        Ελάχιστος αποκτημένος αλκοολικός τίτλος (σε % vol):
                     
                     
                         
                     
                  
                        Ελάχιστη ολική οξύτητα:
                     
                     
                        5,0  γραμμάρια ανά λίτρο, εκφραζόμενη σε τρυγικό οξύ
                     
                  
                        Μέγιστη πτητική οξύτητα (σε χιλιοστοϊσοδύναμα ανά λίτρο):
                     
                     
                         
                     
                  
                        Μέγιστος ολικός θειώδης ανυδρίτης (σε χιλιοστόγραμμα ανά λίτρο):
                     
                     
                         
                     
                  5.   Οινολογικές πρακτικές
            
            5.1.   Ειδική οινολογική πρακτική
            
            Παλαίωση
            Ειδική οινολογική πρακτική
            Nizza: πρέπει να παλαιώνεται επί τουλάχιστον 18 μήνες, εκ των οποίων τουλάχιστον 6 μήνες σε ξύλινα βαρέλια από την 1η Ιανουαρίου του έτους που έπεται της συγκομιδής.
            Nizza «vigna»: πρέπει να παλαιώνεται επί τουλάχιστον 18 μήνες, εκ των οποίων τουλάχιστον 6 μήνες σε ξύλινα βαρέλια από την 1η Ιανουαρίου του έτους που έπεται της συγκομιδής.
            Nizza riserva: πρέπει να παλαιώνεται επί τουλάχιστον 30 μήνες, εκ των οποίων τουλάχιστον 12 μήνες σε ξύλινα βαρέλια από την 1η Ιανουαρίου του έτους που έπεται της συγκομιδής.
            Nizza riserva «vigna»: πρέπει να παλαιώνεται επί τουλάχιστον 30 μήνες, εκ των οποίων τουλάχιστον 12 μήνες σε ξύλινα βαρέλια από την 1η Ιανουαρίου του έτους που έπεται της συγκομιδής.
            Συμπλήρωση των βαρελιών
            Ειδική οινολογική πρακτική
            Κατά τη διάρκεια της υποχρεωτικής περιόδου παλαίωσης, τα βαρέλια μπορούν να συμπληρώνονται με τον ίδιο οίνο της ίδιας εσοδείας, ο οποίος μπορεί να αποθηκεύεται σε περιέκτες άλλους από ξύλινα βαρέλια, σε ποσότητα έως και 10 % του συνολικού όγκου.
            Εμπλουτισμός
            Περιορισμοί σχετικά με την οινοποίηση
            Δεν προβλέπεται καμία μορφή εμπλουτισμού για την αύξηση του αλκοολικού τίτλου των οίνων Nizza DOCG.
            5.2.   Μέγιστες αποδόσεις:
            
            Nizza και Nizza riserva
            49 εκατόλιτρα ανά εκτάριο
            Nizza με την ένδειξη «vigna» κατά το τρίτο έτος μετά τη φύτευση
            26,60 εκατόλιτρα ανά εκτάριο
            Nizza με την ένδειξη «vigna» κατά το τέταρτο έτος μετά τη φύτευση
            30,80 εκατόλιτρα ανά εκτάριο
            Nizza με την ένδειξη «vigna» κατά το πέμπτο έτος μετά τη φύτευση
            35 εκατόλιτρα ανά εκτάριο
            Nizza με την ένδειξη «vigna» κατά το έκτο έτος μετά τη φύτευση
            39,90 εκατόλιτρα ανά εκτάριο
            Nizza με την ένδειξη «vigna» κατά το έβδομο έτος μετά τη φύτευση
            44,10 εκατόλιτρα ανά εκτάριο
            6.   Οριοθετημένη γεωγραφική περιοχή
            
            Η περιοχή παραγωγής του «Nizza» DOCG (ΠΟΠ) περιλαμβάνει το σύνολο των εδαφών των ακόλουθων κοινοτήτων: Agliano Terme, Belveglio, Calamandrana, Castel Boglione, Castelnuovo Belbo, Castelnuovo Calcea, Castel Rocchero, Cortiglione, Incisa Scapaccino, Mombaruzzo, Mombercelli, Nizza Monferrato, Vaglio Serra, Vinchio, Bruno, Rocchetta Palafea, Moasca και San Marzano Oliveto
            7.   Κυρία(ες) οινοποιήσιμη(ες) ποικιλία(ες) σταφυλιού
            
            Barbera N.
            8.   Περιγραφή του δεσμού (των δεσμών)
            
            Nizza DOCG (ΠΟΠ) (Οίνος κατηγορίας 1)
            
               Φυσικοί παράγοντες που συμβάλλουν στον δεσμό
            
            Α)   Η περιοχή παραγωγής περιλαμβάνει 18 κοινότητες παρακείμενες στην κοινότητα Nizza της επαρχίας Asti· πρόκειται για την παραδοσιακά προτιμώμενη περιοχή για την καλλιέργεια της ποικιλίας Barbera.
            Σε μια περιοχή χαμηλών λόφων με υψόμετρο από 150 έως 400 μέτρα, που χαρακτηρίζεται από ελαφρύ άνεμο και μέσο ετήσιο ύψος βροχοπτώσεων περίπου 700 mm. Το έδαφος είναι κυρίως ασβεστούχο, μεσαίου βάθους και βασίζεται σε μάζα από μαργαϊκά ασβεστολιθικά- ψαμμιτικά πετρώματα. Το έδαφος της περιοχής αμπελοκαλλιέργειας Nizza ανήκει γεωλογικά στην πλειοκαινική λεκάνη της περιοχής Asti· είναι κυρίως ιζηματογενούς προέλευσης και κυριαρχούν τριτογενείς ψαμμιτικοί μαργαϊκοί σχηματισμοί. Τα εδάφη έχουν υψηλή περιεκτικότητα σε ανθρακικό ασβέστιο, γενικά με ελάχιστη οργανική ύλη, και χαμηλά αλλά απόλυτα ισορροπημένα επίπεδα θρεπτικών ουσιών.
            
               Ανθρώπινοι παράγοντες που συμβάλλουν στον δεσμό
            
            Η τέλεια συνέργεια ανάμεσα στο περιβάλλον και τον άνθρωπο στην περιοχή Nizza, που συνοψίζεται στη χρήση του παραδοσιακού συστήματος καλλιέργειας κατά τις ισοϋψείς καμπύλες, την αμφίπλευρη μέθοδο Guyot και επαρκή αραίωση των τσαμπιών, χαρίζει στον αμπελώνα Nizza πολύ χαμηλή απόδοση, έως 7 τόνους το μέγιστο, και ενίοτε συστήματα κλαδέματος τύπου «cordone speronato», συγκράτηση των αποδόσεων και ορθολογική διαχείριση του φυλλώματος που, σε συνδυασμό με τη μεσημβρινή έκθεση, μεγιστοποιούν την ποιότητα των σταφυλιών Barbera. Ιδιαίτερη προσοχή δίδεται κατά τη συγκομιδή των σταφυλιών, που γίνεται αποκλειστικά με το χέρι, ώστε να διατηρείται η χαρακτηριστική ποιότητα όσο το δυνατόν περισσότερο. Η τεχνική οινοποίησης έχει τελειοποιηθεί για την εξαιρετική αυτή πρώτη ύλη. Ακολουθεί κατάλληλη ελάχιστη περίοδος παλαίωσης διάρκειας 18 μηνών, έως και άνω των 30 μηνών για το Nizza Riserva. Το τοπίο των αμπελώνων της αμπελοκαλλιεργητικής περιοχής της ποικιλίας Nizza είναι το εξαιρετικό αποτέλεσμα της παράδοσης οινοποίησης που έχει εξελιχθεί και έχει περάσει από γενιά σε γενιά από αρχαιοτάτων χρόνων· ενισχύει την τοπική κοινότητα και οικονομία.
            Αποτέλεσμα της συγκεκριμένης καλλιεργητικής παράδοσης είναι μια παγιωμένη κληρονομιά εμπειρογνωμοσύνης και τεχνικών αμπελουργίας, οινοποιίας και παλαίωσης που βασίζονται στην άριστη γνώση της ποικιλίας Barbera η οποία καλλιεργείται ιστορικά στην περιοχή, και στην ικανότητά της να προσαρμόζεται στις συγκεκριμένες περιβαλλοντικές συνθήκες.
            Β)   Λεπτομέρειες για την ποιότητα ή τα χαρακτηριστικά του προϊόντος που μπορούν να αποδοθούν, ουσιαστικά ή αποκλειστικά, στο γεωγραφικό περιβάλλον.
            Το Nizza DOCG (ΠΟΠ) είναι ο πολυτιμότερος οίνος που παράγεται στην περιοχή. Το τελικό προϊόν διακρίνεται χάρη στα χαρακτηριστικά των εδαφών στην περιοχή παραγωγής. Ειδικότερα, οι οίνοι Nizza από περιοχές που αποτελούνται κυρίως από αργιλώδες-αμμώδες μαργαϊκό έδαφος χαρακτηρίζονται από μεγαλύτερη ένταση και χρωματικές αποχρώσεις, μεσαίο προς υψηλό pH και χαμηλότερη οξύτητα, ιδιαίτερα έντονα «γήινα» αρώματα («tuf» αποκαλείται η μάργα στην τοπική διάλεκτο). Είναι ήπιοι, εξαιρετικά δομημένοι και μακρόβιοι. Οι οίνοι από περιοχές με κυρίως αμμώδη εδάφη έχουν εντονότερη οξύτητα, χαμηλότερη χρωματική ένταση και ποικιλία λεπτών και ήπιων οσμών αρωματικών φυτών με περισσότερο βαλσαμική γεύση, που συνδυάζονται με μια αρμονική δομή.
            Η βέλτιστη έκθεση στον ήλιο, οι εδαφικές και κλιματικές συνθήκες και οι τύποι εδάφους που περιγράφονται ανωτέρω συμβάλλουν στη δημιουργία καλά δομημένων οίνων, πλούσιων σε χρώμα και κατάλληλων για παλαίωση, που διατηρούνται στο πέρασμα του χρόνου. Η έκθεση των αμπελώνων, από νότια έως νοτιοδυτική και νοτιοανατολική, επηρεάζει επίσης την απορρόφηση των ηλιακών αχτίδων και ωφελεί την ωρίμανση και την ποιότητα των σταφυλιών, αυξάνοντας τη συγκέντρωση σακχάρων και πολυφαινόλων.
            Γ)   Περιγραφή της αιτιώδους αλληλεπίδρασης μεταξύ των πτυχών που αναφέρονται στο σημείο Α) και εκείνων που αναφέρονται στο σημείο Β).
            Οι οίνοι «Nizza» οφείλουν τα ιδιαίτερα ποιοτικά χαρακτηριστικά τους στην αλληλεπίδραση μεταξύ του φυσικού περιβάλλοντος και των ανθρώπινων παραγόντων της παράδοσης και της γνώσης αναφορικά με την καλλιέργεια, την οινοποιία και την παλαίωση. Ειδικότερα, οι παραγωγοί έχουν κάνει ιδιαίτερα ποιοτικές επιλογές για την καλλιέργεια των σταφυλιών (περιορισμένες αποδόσεις, ιδίως για τους τύπους που φέρουν την ένδειξη «vigna») και την παραγωγή των οίνων «Nizza» DOCG (ΠΟΠ) μη χρησιμοποιώντας την πρακτική του εμπλουτισμού.
            Οι πολιτιστικές γνώσεις που χρονολογούνται από την αρχαιότητα με την καλλιέργεια αμπέλων κατά τις ισοϋψείς καμπύλες, αξιοποιούνται με μαεστρία μέσω του παραδοσιακού συστήματος κλαδέματος με την αμφίπλευρη μέθοδο Guyot. Οι εν λόγω παράγοντες, σε συνδυασμό με την ελαφρώς υψηλή καθημερινή θερμοκρασία, επιτρέπει τη βέλτιστη ωρίμανση των σταφυλιών, που προσδίδει στους οίνους «Nizza» τα τυπικά οργανοληπτικά και αναλυτικά χαρακτηριστικά του.
            Η επαρχία Nizza είναι ιστορικό κέντρο παραγωγής οίνων Barbera στο Piemonte, με μια εντυπωσιακή παράδοση στην επεξεργασία, την παλαίωση και την προώθηση του τελικού προϊόντος στην αγορά, προϋπόθεση για την παραγωγή και την επακόλουθη καθιέρωση στην αγορά δομημένων ερυθρών οίνων μεσαίας έως μεγάλης παλαίωσης.
            9.   Άλλες ουσιώδεις προϋποθέσεις
            
            Εμφιάλωση εντός της οριοθετημένης περιοχής
            
               Νομικό πλαίσιο:
            
            Στη νομοθεσία της ΕΕ
            
               Τύπος επιπλέον προϋπόθεσης:
            
            Εμφιάλωση στην οριοθετημένη γεωγραφική περιοχή
            
               Περιγραφή της προϋπόθεσης:
            
            Σύμφωνα με το άρθρο 8 του κανονισμού (ΕΚ) αριθ. 607/2009, η εμφιάλωση ή η συσκευασία πρέπει να πραγματοποιείται εντός της οριοθετημένης γεωγραφικής περιοχής ώστε να διαφυλάσσεται η ποιότητα, να διασφαλίζεται η προέλευση και η αποτελεσματικότητα των ελέγχων.
            Μάλιστα, οι ιδιότητες και τα ιδιαίτερα χαρακτηριστικά των οίνων «Nizza» DOCG (ΠΟΠ), που σχετίζονται με τη γεωγραφική περιοχή προέλευσης, διασφαλίζονται καλύτερα με την εμφιάλωση στην οριοθετημένη περιοχή, καθώς η εφαρμογή όλων των τεχνικών κανόνων που αφορούν τη μεταφορά και την εμφιάλωση και τη συμμόρφωση με τους εν λόγω κανόνες αποτελεί επαγγελματική ευθύνη των παραγωγών εταιρειών εντός της οριοθετημένης περιοχής.
            Η εν λόγω υποχρέωση επιτρέπει την αποτροπή δυνητικών κινδύνων που θα μπορούσε να συνεπάγεται η μεταφορά εκτός της αμπελουργικής περιοχής DOCG (ΠΟΠ), όπως: οξείδωση και θερμική καταπόνηση από υψηλές ή χαμηλές θερμοκρασίες, με υποβάθμιση του προϊόντος, με επακόλουθες αρνητικές επιπτώσεις στα χημικά-φυσικά χαρακτηριστικά (οξύτητα, πολυφαινόλες και χρωστικές ουσίες), στα οργανοληπτικά χαρακτηριστικά (χρώμα, γεύση) και τη σταθερότητα. Ειδικότερα, ο κίνδυνος μικροβιολογικής μόλυνσης (από βακτήρια, ιούς, μύκητες, ευρωτομύκητες και ζυμομύκητες) περιορίζεται.
            Οι προαναφερόμενοι κίνδυνοι αποφεύγονται με την εν λόγω υποχρέωση, διότι το σύστημα ελέγχου από τους αρμόδιους φορείς, στο οποίο υπόκεινται οι επιχειρήσεις σε όλα τα στάδια παραγωγής, ιδίως κατά τη διάρκεια του σταδίου εμφιάλωσης, είναι αποτελεσματικότερο εντός της οριοθετημένης περιοχής.
            Συνεπώς, η συγκεκριμένη προϋπόθεση εισάγεται προς όφελος των αρμοδίων για τη διαφύλαξη της ποιότητας του Nizza DOCG (ΠΟΠ), ώστε να παρέχεται στους καταναλωτές εγγυημένη προέλευση, ποιότητα και συμμόρφωση προς τις προδιαγραφές του προϊόντος, και να διατηρείται η εξαιρετική φήμη της επωνυμίας.
            
               Σύνδεσμος προς τις προδιαγραφές προϊόντος
            
            https://www.politicheagricole.it/flex/cm/pages/ServeBLOB.php/L/IT/IDPagina/12401